Երկերեսանի սիրեկանը

«Երկերեսանի սիրեկանը» (ֆր.՝ L'Amant double), 2017 թվականին նկարահանված ֆրանս-բելգիական էրոտիկ թրիլեր, որի ռեժիսորը Ֆրանսուա Օզոնն է։ Ֆիլմն ընտրվել է Կաննի 70-րդ միջազգային կինոփառատոնի հիմնական մրցութային ծրագրին մասնակցելու համար, սակայն չի արժանացել «Ոսկե արմավենու ճյուղ» մրցանակին։ Գլխավոր հերոսուհուն մարմնավորել է նախկին թոփ մոդել Մարինա Վակտը։
Կինոնկարի սյուժեն Քերոլ Ջոյս Օութսի «Երկվորյակների կյանքը» (1987) վեպի ազատ ադապտացիան է։


== Սյուժե ==
20-ամյա նախկին ֆոտոմոդելը՝ Քլոյան (Մարինա Վակտ), երկար ժամանակ տառապում է որովայնի ցավերից։ Գինեկոլոգի մոտ ընդունելության ժամանակ նա խորհուրդ է ստանում դիմել հոգեբույժին, քանի որ, ըստ բժշկի, այդ ցավերը ավելի շուտ հոգեսոմատիկ ծագում ունեն։ Քլոյան դիմում է հոգեվերլուծաբան Փոլին (Ժերեմի Ռենիե), գնում է սեանսների և սիրահարվում է նրան։ Փոլը նույնպես սիրահարվում է իր հիվանդին։ Նրանք վարձակալում են բնակարան և սկսում ապրել միասին, իսկ որոշ ժամանակ անց Փոլն առաջարկություն է անում Քլոյային։
Մի անգամ Քլոյան պատահաբար հանդիպում է Փոլի նմանակին, որը նույնպես հոգեթերապևտ էր։ Նա կեղծ անունով գրվում է նրա հետ և պարզում, որ նա Փոլի երկվորյակ եղբայրն է՝ Լուի անունով։ Ինքը՝ Փոլը, վստահեցնում է, որ ինքը ոչ մի եղբայր չունի և չի ունեցել։ Այնուամենայնիվ, Քլոյան սկսում է գնալ Լուիի հոգեթերապիայի սեանսներին և շուտով նա նույնպես դառնում է իր սիրեկանը։ Եթե Փոլը բարի էր և սիրալիր, ապա Լուին դաժան էր և ագրեսիվ։ Քլոյան իմանում է, որ հղի է, բայց չգիտի, թե եղբայրներից որ մեկն է երեխայի հայրը։
Մի անգամ Քլոյան իմանում է, որ Փոլն ավելի վաղ ունեցել է ընկերուհի՝ Սանդրա անունով։ Նա հետաքննություն է անցկացնում և գալիս է Սանդրայի տուն, որը չի կարողանում քայլել և խոսել։ Նրա մայրը (Ժաքլին Բիսեթ) Քլոյային պատմում է, որ Լուին, ներկայանալով որպես Փոլ, հարբեցրել և բռնաբարել է Սանդային։ Սանդրան, իմանալով, որ հղի է Լուիից, փորձել է ինքնասպան լինել և հաշմանդամ դարձել, իսկ Փոլը փորձել է ընդմիշտ մոռանալ իր և իր եղբոր մասին։ Քլոյան որոշում է հեռանալ Լուիից, սակայն նա շարունակում է համառորեն հետապնդել և սպառնալ նրան։ Ի վերջո, Քլոյան սպանում է Լուիին՝ նրան ատրճանակով կրակելով։ Այդ պահին նրա որովայնը հանկարծակի ուռչում է, նրա մեջ սկսվում է շարժումն ու, կտրելով մաշկը, նրանից դուրս է ցցվում փոքրիկ ձեռք։ Քլոյան կորցնում է գիտակցությունը և նրան տեղափոխում են հիվանդանոց։
Փոլը և Քլոյայի մայրը գալիս են հիվանդանոց, ընդ որում Քլոյայի մայրը նույն կինն է, ինչ Սանդրայի՝ Փոլի նախկին ընկերուհու մայրը։ Հիվանդանոցում նրանք իմանում են, որ Քլոյան չի եղել հղի։ Նրա որովայնում գտնվել է մի կիլոգրամանոց կիստա՝ երկվորյակ-պարազիտ, որը հեռացրել են վիրահատության ժամանակ։ Հենց այդ կիստան էր Քլոյայի հալյուցինացիաների պատճառը, որ Փոլն իբր ուներ դաժան եղբայր՝ Լուի անունով և հաշմանդամ ընկերուհի՝ լքյալ Սանդրան։ Քլոյան տառապում է նրանով, որ ինքը, լինելով մոր արգանդում, սպանել և կերել է իր երկվորյակ քրոջը, որին նա տալիս է Սանդրա անունը։ Նրան մխիթարում են՝ ասելով, որ այդ ամենում ինքը մեղավոր չէ։ Քլոյան հաշտվում է իր մոր հետ, որին տարիներ շարունակ ատում էր։ Փոլը և Քլոյան հիվանդանոցից տուն են վերադառնում և սկսում են սիրով զբաղվել։ Այդ պահին Քլոյան տեսնում է իր երկվորյակ Սանդրային, որը պատուհանից նայում է նրանց, իսկ հետո կոտրում ապակին և մտնում սենյակ։


== Դերերում ==


== Նկարահանող խումբ ==
Սցենարի հեղինակ՝ Ֆրանսուա Օզոն
Բեմադրող ռեժիսոր՝ Ֆրանսուա Օզոն
Պրոդյուսերներ՝ Էրիկ Ալտմայեր, Նիկոլա Ալտմայեր
Օպերատոր՝ Մանուել Դակոսե
Երգահան՝ Ֆիլիպ Ռոմբի
Մոնտաժ՝ Լոր Գերդեթ
Կոստյումների նկարիչ՝ Պասկալին Շավան
Բեմանկարիչ՝ Ժուլիեն Թեսերոդ
Գեղարվեստական ղեկավար՝ Լիլիթ Բեքմեզյան


== Մրցանակներ և անվանակարգեր ==


== Ծանոթագրություններ ==


== Արտաքին հղումներ ==
«François Ozon prépare L’Amant double» Cineuropa կայքում(ֆր.)